AQSh Davlat kotibining yordamchisi Frenk Rouz Yevropada AQShning raketalarga qarshi mudofaa tizimining joylashtirilishi Rossiyaga qarshi qaratilmagani va uning strategik salohiyatini barbod qilmasligini aytdi. Bu haqda "Interfaks" axborot agentligi xabar berdi. "AQSh va NATOning raketalarga qarshi mudofaa tizimlari Yevroatlantika mintaqasi tashqarisida joylashgan ballistik raketalar tahdidiga qarshi qaratilgan", deb aytdi Rouz. Rouzning aytishicha, "bu tizimlar Rossiyaning bostirib turish vositalarining strategik salohiyatini barbod qilishga qodir emas. AQSh va NATO buni ko‘p marta Rossiyaga tushuntirgan". Rouz, shuningdek, Rossiyaning bu boradagi xavotirlari asossiz ekanini qo‘shimcha qildi. Avvalroq Rossiyaning Strategik maqsaddagi raketa qo‘shinlari qo‘mondoni, general-polkovnik Sergey Karakayev Rossiya AQShning raketalarga qarshi mudofaa tizimlarini yengib o‘tadigan vositalarni takomillashtirish ustida ish olib borayotganini ma’lum qilgandi.